LidanRubinov/Halacha-QA huggingface dataset:
שאלה: חלומות שמתגשמים: הרב מגיל קטן אני חולמת, מדיי פעם, חלומות שמתגשמים תוך מס חודשים או שנים. לחלומות אין שום קשר לתקופת החיים בה אני נמצאת ואני מגלה, או יותר נכון נזכרת, שחלמתי אותם רק אחרי שהמקרה התרחש כך שאני לא יכולה לשנות שום דבר ממעשיי. כשהייתי קטנה אז לא הייתי מתייחסת אבל היום כשהתבגרתי אני נבהלת. מה אני עושה? אפשר להשתמש בזה לאיזה פן חיובי? או לפחות לא להיבהל כשזה קורה? קראתי בכמה מקומות שזה קשור לרמת צדקות אך אינני צדיקה. גדלתי בבית חילוני וחלמתי חלומות כאלה גם כשהייתי חילונית וגם היום אחרי שחזרתי בתשובה יש לי עוד המון מה לשפר. אשמח לעזרה.
תשובה: הגמרא אומרת שמי שלא חולם שבע ימים נמצא בבעיה, נקרא "רע". כנראה שההגדרות של צדיק ורשע בעולם האמת קצת שונות מההגדרות שלנו. בכל מקרה, המצב הבריא של כל אדם זה שיחלום חלומות שהם אחד משישים בנבואה. צריך לדעת לטפח את החלומות ולא להיבהל מהם. זכיתי לגור בבית של רב שהיה במדרגה זו של יכולת לראות דברים גם בחלום וגם בהקיץ, ברמת רוח הקודש. אבל באמת זו מדריגה ששייכת לכל עם ישראל. המסקנה היא שצריך לרשום את החלומות, להתייחס אליהם ולדעת שהם דבר ה'. יש גם הלכות שלא גוזרים מעשה מכל חלומות, ויש אפשרות לבטל משמעות של חלום ולעשות "הטבת חלום". הכלל בחלום הוא שהוא לא ניתן לאדם כדי לספק את סקרנותו אלא כדי שיעשה עם זה משהו. נניח ח"ו אדם חולם שפלוני הולך למות, המסקנה היא לא לדעת זאת וזהו אלא יעשה עם זה משהו, יתן צדקה עבורו או יעורר אותו למעשים טובים כדי שמשמיים תופר מעליו הגזירה.
שאלה: הגדרת מוקצה בתמונה: מדוע תמונה אינה מוקצה מחמת גופו, מדוע מגדירים אותה ככלי? הרי אינה כלי. כמו כן, מוקצה מחמת מצוה: סכך, לולב, האם הם כלי שמלאכתו לאיסור או מוקצה מחמת גופו? ומדוע?
תשובה: כלי אינו דווקא כלי עבודה כפטיש או מברג אלא זהו ביטוי לחפץ שיש לו שימוש. אנשים התולים תמונות על הקיר בדרך כלל מתכוונים שהיא לא תזוז משם במהלך השבת, ובעצם הם מקצים אותה מדעתם, לכן תמונה הופכת להיות מוקצה. מוקצה מחמת מצווה היא מוקצה בפני עצמו, שמצווה גרמה לכך שאסור להשתמש בדבר.
שאלה: הכשרת תנור עם חומר מפגל: א) אחרי שאנו מנקים את התנור היטב עם חומר ניקוי שפוגם את טעם החמץ, מחליפים את תבנית התנור לתבניות כשרות לפסח ומחממים את התנור לחום מקסימלי שלו במשך 30 דקות. האם אחרי כל זה עדיין יש בעיה לתנור שיש לו דלת בזכוכית, האם ניתן להכשיר זכוכית? ב) לכלוך שנראה לעין (כמו שאריות חמץ) שנפגמו על ידי חומר ניקוי, האם הם מעכבים להכשרת התנור? מראש לכבוד הרב
תשובה: גם אם יש דלת זכוכית ונכנסו שם פירורים שקשה להוציא אותם - יש להם גדר של חמץ שנפלה עליו מפולת, מבטלים אותם בערב פסח והם לא באים במגע עם האוכל, ולכן מותר להשתמש בתנור.
שאלה: כמות סבון בהגעלה כלי בן יומו: כאשר רוצים להגעיל בדיעבד כלי בן יומו ואין פי 60 מים צריך לשים חומר פוגם. כמה חומר צריך לשים, האם צריך לשים כמות כזאת שאין פי 60 מים ואז הטעם לפגם נשאר ולא בטל או שמספיק קצת חומר לפגם וזה כמו תבלין שנותן טעם בכל שהוא? אשמח למקור.
תשובה: עד שהמים לא יהיו ראויים לשתיה.
שאלה: דין מומר מחלל שבת: מי נקרא "מומר"? האם בימינו נוהגים את דין מומר שמחלל שבת בפרהסיא, כמו שכתב השו"ע ביורה דעה שדין מומר כדין עובד כוכבים?
תשובה: מדובר בשאלה כבדת משקל שהתעוררה לפני הרבה שנים. בדורות קודמים כאשר כל הקהילה שמרו תורה ומצוות, מי שחילל שבת עשה זאת בשאט נפש ובהעזה. לצערנו הרב כיום אלו שמחללים לא שבת עושים זאת מתוך העזה והתרסה, אלא משום שזו הנורמה, והם חושבים שאלו ששומרים שבת הם אנשים חשוכים מתקופת ימי הביניים. ולכן יש מגדולי הפוסקים שאומרים שבזמננו אין להם דין של מחלל שבת בפרהסיה לעניין יין נסך. בכל מקרה יש להבחין בין רוב הציבור שמחללים שבת, לבין אלו שמסיתים נגד הדת ומסורת ישראל. למסיתים יש דין של מלשינים כמו שהיו פעם, אולם את שאר הציבור יש לדון לכף זכות שהם לא עושים זאת בזדון אלא בשוגג.
שאלה: ביקור בקבר של מוסלמי: במסגרת קורס רכזי טיולים של משרד החינוך יתקיים סיור שחלק ממנו הוא ביקור בקבר של שייח מוסלמי. האם מותר להשתתף וללכת לקברו והאם כדאי או בחלק הזה של הביקור בג וליס לשבת באוטו?
תשובה: אין בזה איסור אך כמובן זה מיותר ולא מוסיף דבר. ואולם אם אתה סבור שיש בזה מסר לא נכון תישאר ברכב.
שאלה: צלחת פורצלן ששמו בה חביתה: צלחת פורצלן בשרית ששפכו לתוכה חביתה חלבית וספק אם הצלחת בן יומו, מה דין הצלחת?
תשובה: דין צלחת פורצלן כדין צלחת חרס לכן אי אפשר להכשירה. אמנם אם החביתה לא היתה מעורבת בחלב ממש אלא רק המחבת היתה חלבית ושלא בשלו בה ב24 שעות האחרונות תבשיל חלבי, אין החביתה נחשבת חלבית ולכן הצלחת כשרה אפילו ללא הגעלה. וכן, אם החביתה היתה בחום הפחות מחום שהיד סולדת בו, הצלחת לא נאסרה כלל. ר' אלעד גסנר
שאלה: מיונז כשר לפסח: האם ניתן להשתמש בפסח במיונז קל משמן קנולה לאשכנזים, כלומר, האם יש חשש לקטניות אחרות? המיונז מיצר ע"י תלמה אוסם. ידוע לי מתוך תשובות הרב לפני שנתיים-שלוש, ששמן קנולה עץ הזית כשר לפסח. אין בעיה לאשכנזים היות והקנולה לא קטניות. בברכת פסח כשר שמח לכל בית ישראל.
תשובה: מותר להשתמש ולא צריך לחשוש.
שאלה: ראיית שמלת כלה על ידי החתן: האם מותר לחתן לראות את הכלה עם השמלה לפני החתונה? האם זה מביא מזל רע? מאוד חשוב לי לדעת כי חבר שלי ראה אותי בשמלה שבחרתי, האם כדאי להחליף את השמלה? אודה על תשובתכם המהירה.
תשובה: את לא צריכה לחשוש. אין בעיה שהחתן יראה את השמלה לפני החתונה ובוודאי שאין בכך מזל רע. החתונה היא מזל כל כך טוב עד שאין לך מה לחשוש מכל דבר אחר. שיהיה לכם הרבה שפע וברכות, הרב בנימין במברגר
שאלה: עלייה לקבר בכל ימות השנה: רציתי לדעת כבוד הרב, האם אני יכול לעלות לקבר סבתי בכל ימות השנה או רק באזכרה שלה?
תשובה: מותר לעלות בכל יום למעט שבתות, חגים, חול המועד. אם מנהג המשפחה שלא לעלות בחודש ניסן, גם אין לעלות בחודש זה. אולם רצוי שלא להרבות יותר מדי בעליה לקבר.
שאלה: תחפושת עם מכנסיים לנערה: קראתי במאמרו של הרב כי הרמ"א כתב שנהגו בפורים שבן מתחפש לבת ובת לבן, ושכך נהגו גם בבתי רבנים וחסידים. אמי גדלה בבית חסידי שהקפידו בו במצוות, והיא סיפרה לי שבתור נערה התחפשה בפורים עם מכנסיים. בפורים האחרון כללה אף התחפושת שלי מכנסיים, ואולם אחי שהגיע מהישיבה לסעודת הפורים, התקומם ואמר שמכנסיים הם לבוש לא צנוע, וההיתר להתחפש לבן לא מתייחס כלל ללבישת מכנסיים. הדבר הסב לי עגמת נפש רבה והעכיר את אווירת הפורים הטובה והשמחה. בעקבות המקרה שקרה, חשוב לי לדעת: האם אחי צודק? לצערי סבי וסבתי כבר אינם בין החיים, כך שאין לי אפשרות לברר איתם לגבי המנהג שנהגו בביתם, אך הם היו אנשים יראי שמיים וסבי אף היה למדן, כך שקשה לי להאמין שנהגו כפי שנהגו בטעות. אשמח אם הרב יתייחס לשאלתי.
תשובה: אשכנזים נהגו להתחפש לבני המין השני, אבל סביר שרק ילדות לבשו מכנסיים של גברים ולא נערות.
שאלה: אפיית מצות לאשכנזים ולספרדים: האם יש הבדל משמעותי בהלכה בין ספרדים לאשכנזים באפיית מצות?
תשובה: ההבדל המשמעותי הוא, שכל האשכנזים נהגו להכין ולאכול רק מצות דקות וקשות ואילו בין קהילות הספרדים ישנם רבים האוכלים מצות רכות, דבר הנובע מכמות מים יותר גדולה בבצק ומעובי המצה. מעבר לכך, בכל דיני אפיית המצות אין הבדל בין אשכנזים לספרדים.
שאלה: צביעת תפילין בולטת: לכבוד הרב ברצוני לדעת שצבעתי חלק קטן ברצועת הראש של התפילין והאזור הממש קטן יותר שחור משאר הרצועות ובולט יותר, האם זה ר? לא צבעתי עם טוש אלא עם צבע שקניתי בחנות של תשמישי קדושה מין שפורפרת קטנה כזאת. יש לציין, שמותבע עליה שהיא כשרה והכל תקין. כתוב עליה בהשגחת הבד"ץ" זכרון מאיר".
תשובה: אם צורת הריבוע לא נפגעה, התפילין כשרות.
שאלה: שם "רום" לבת: אני עתידה ללדת ורציתי לדעת אם רום זה שם טוב לבת?
תשובה: לא כדאי, עדיף שם עם משמעות צנועה ובעל משמעות מתאימה לבת ולא לבן.
שאלה: דין שותפים לאחר פסק דין: שותפים שנקלעו לסכסוך פנו לביה"ד. התקיימו דיונים בהם ביקשו הצדדים בין היתר לפרק את השותפות בדרך של גוד או איגוד. לאחר מתן הפס"ד הסופי שב בו אחד הצדדים שנענו כל דרישותיו והחליט שלא לקיים את הפס"ד. הלה פנה לביהמ"ש לבטל את פסק הבוררות, לאחר דין ודברים החליט ביהמ"ש כי הסכסוך יופנה לבי"ד אחר. האם ברגע שניתן פס"ד מביה"ד הקודם, פקעה השותפות שבין הצדדים ומכאן ולהבא המסרב לציית דינא הינו רק בעל חוב המחוייב לשאת בנזקים שהינו יוצר מדינא דגרמי או שכל עוד לא מומש פסק הדין בפועל, הרי שהוא ממשיך להיות שותף, ועל ביה"ד החדש יהיה ראשית להתייחס אליו כשותף ואז לדון בנזקים הממוניים שנוצרו בנפרד?
תשובה: כשבי"ד נותן פסק דין לבצע חלוקה, ברור שהחלוקה עדיין לא קיימת, וזאת משום שכדי לבצע את חלוקת השותפות צריך מעשה קניין ועד שאין אחד קונה את חלק חברו איך חלק חברו יהיה שייך לו. בי"ד רק הרו לכם כיצד לפעול, ולכן כל עוד לא בוצעה חלוקה בפועל שותפך עדיין שותף. כל זה לא ממעיט מחומרת הדבר מעצם הפניה לערכאות (חו"מ סימן כ"ו). הרב אברהם זרביב
שאלה: דיני בגדים שלבשו בשבעה: האם יש חובה מנהג להשמיד בגדים שלבש האבל במהלך השבעה, מה אומר השולחן ערוך בנושא? מה בנוגע לבגד שעבר "קריעה"?
תשובה: אין שום מנהג מה לעשות בבגדים הקרועים, אפשר לזורקם. בגדים לא קרועים ניתן לכבס ולהשתמש.
שאלה: צפיה בשיעור תורה באינטרנט תוך כדי הנקה: נולדה לי בת לפני כשלושה שבועות ובעקבות ההנקה יש לי שעות פנויות בד"כ מול המחשב. האם ניתן לצפות בשיעורי תורה והלכה (כמו השיעורים המתפרסמים באתר) באינטרנט תוך כדי הנקה?
תשובה: מותר.
שאלה: תיקון האלשייך לחזרת בנו בתשובה: שמעתי שהאלשייך הקדוש תיקן תיקון כדי להחזיר את בנו בתשובה. האם תוכלו להפנות אותי לתיקון ולמקורו?
תשובה: לצערי הרב לא שמעתי על התיקון הזה. ואודה על האמת שאינני בקיא בתיקונים למיניהם. אלא אני הולך לפי דרכו של הרב קוק זצ"ל שחינך אותנו לא לחפש פתרונות רוחניים, אלא פתרונות מעשיים, לבדוק מה גרם לבן לקלקול, ולנסות לקרב אותו בדרכי נעם, בסבלנות ובהבנה, בהקשבה ובהערכה לדברים הטובים שיש בו. זהו תהליך, זה דורש זמן, זה דורש השקעה, אבל זו הדרך שאנו מאמינים בה. אם תרצה הדרכה אישית ישירה איך לעזור לו להתקדם, אשמח להיות איתך בקשר דרך האימייל שלי. הרב יצחק גרינבלט zahig1 gmail.com
שאלה: וידוי ונפילת אפים למתפללי ע"מ: התחלתי לא מזמן ברוך ה לתפלל תפילת מנחה, בנוסף לתפילת שחרית אותה אני מתפללת בכל יום ביחידות. אני מתפללת לפי נוסח ע"מ, אך בעת תפילת מנחה אני נמצאת תמיד בבי"כ בו מתפללים בנוסח אשכנז. עקב הנוסחים השונים בין התפילות, איני יודעת איך עליי להתפלל לאחר שמסיימים תפילת עמידה. אודה לכם אם תנחו אותי בפירוט לגבי וידוי ונפילת אפים- אילו קטעים יש להגיד אם אני מתפללת קטעים אלה ביחידות, והאם עליי להתפלל בעמידה או בישיבה (למתפללי ע"מ)?
תשובה: יש להתפלל בעמידה, אמנם בזמן שהציבור (האשכנזי) יושב יש לשבת כדי לא לשנות מהציבור, אמנם אפשר לומר את הנוסח הספרדי כיון שזה נאמר בלחש ולא בולט בשינוי מהציבור שם. אמנם אם את מתפללת ביחידות אמרי רק וידוי אך לא נפילת אפים.
שאלה: ציצית בבגד רגיל: 1. שמעתי שמצוות ציצית היא חובה רק על בגד עם 4 כנפות. שאלתי כבר הרבה אנשים, אך עדיין לא ברור לי איך הגיעו למסקנה זו. הרי נאמר: "גדלים תעשה לך על ארבע כנפות כסותך אשר תכסה בה". האם לא ניתן להבין שהכוונה היא ל-4 כנפי השמיים (צפון, דרום וכו ), ולכן כל בגד חייב בציצית שיהיו ממוקמים ב- 4 רוחות השמיים? 2. מה ההגדרה של ציצית בתורה? האם ניתן לקשור חוט רגיל לבגד ובכך לקיים את המצווה או שיש דינים מיוחדים לכך שלא רשומים בתורה אך ידועים לכל?
תשובה: ב"ה לך. מאוד נהנתי מהחשיבה היפה שלך, שמראה על מעוף ועל חשיבה יצירתית. יחד עם זה חשוב לדעת שה' נתן לחכמים את הסמכות לתרגם את דברי התורה לתורה מעשית, תורה שמקיפה את האדם ביום יום. כך חכמים שבכל הדורות משקיעים את כל כוחם וזמנם בלימוד התורה, מתוך עמל אין סופי, ומבינים איך ללמוד את התורה, איך להבין את רצון ה'. דברים רבים בתורה כתובים באופן סתום, ובלי הדרכת חכמים, ובלי הפרשנות שלהם לא היינו יכולים להבין אותם כלל. בעבר היו יהודים שחברו במסלול אחר, הם נקראו "קראים" והם האמינו רק בתורה שבכתב, וכפרו בתורה שבעל פה. הם התנגדו לדברי חכמים ובחרו לקיים את התורה לפי ההבנה הפשוטה שלהם בתורה. כמובן שדרך זו איננה נכונה, והיא לא הצליחה. מהזרם הזה לא נשאר דבר. הדרכה זו של קיום התורה על פי הבנת חכמנו זכרונם לברכה כתובה כבר בתורה במצווה מיוחדת שבה נאמר: "לא תסור מכל אשר יורוך", שלא לסור מהוראת חכמים, מהדרכת חכמים, מקבלת סמכותם ומהליכה בעקבותיהם. זה רצון, ה' וזו הסיבה שהתורה כל כך קצרה. רעיונות יפים יכולים להיות לכל אחד, אבל חשוב לדעת שכשמגיעים לחיי המעשה, צריך שהפרשנות שלנו תהיה אחידה, שהקיום של התורה יהיה אחיד, שאם לא כן הדבר יגרום שבמקום עם אחד יהיו כתות שונות, שכל אחת יש לה דרך אחרת. נכון שיש עדות שונות ורבנים שונים, עם דברים שונים גם היום, אבל ההבדלים הקיימים היום הם הבדלים בפרטים אלו או אחרים, אבל בעיקרי התורה אין מחלוקות. ודרשות עצמאיות עלולות להרוס גם דבר זה. לכן מאוד חשוב שאנו כולנו נלך אחר סמכות חכמים, ונלמד את התורה ברוגע ובאמון, ובמקום לחשוב איך אשפר להבין שלא כמו חכמים, נשקיע את מחשבתנו איך מה אנו יכולים ללמוד מדברי חכמים, ודבר זה יקדם אותנו המון המון. את הלכות הציצית תוכל ללמוד במקורות שונים ובספרים שונים כגון קיצור שולחן ערוך, יהדות הלכה למעשה ילקוט יוסף ועוד. שתהיה לך המון המון הצלחה הרב יצחק גרינבלט.
שאלה: מזון לדגים בפסח: יש לי כמה אקווריומים בבית והמזון שאני מאכיל אותם מכיל קמח. כאשר יגיע פסח אני אוכל להאכיל את הדגים במזון? אם לא, איזה מזון אוכל לתת להם?
תשובה: מזון זה הוא חמץ ויש לקנות מזון הכשר לפסח.
שאלה: איך לחזור בתשובה: איך אני יכול לחזור בתשובה?
תשובה: לך. שמחתי מאוד לקבל את מכתבך, ואשתדל מאוד לעזור לך. דע לך שחזרה בתשובה היא דבר נפלא מאוד מאוד, וכל אדם שעובר את התהליך נכון זוכה להמון שמחה ואושר. יחד עם זה, חשוב לדעת שחזרה בתשובה היא חזרה לחיים רוחניים, לחיים של קדושה, לחיים של הנאה רוחנית, ולחיים של התקדמות ובניה. חזרה בתשובה אצל רוב רובם של האנשים היא תהליך. היא דורשת בניה והשקעה, ויחד עם זה סבלנות והדרכה. כדי לעזור לך חשוב מאוד שנהיה בקשר, ואוכל לעזור לך צעד אחר צעד להתקדם עד שתזכה לחזור בתשובה מלאה, ויהיה לך ממש נפלא. אתה מוזמן לפנות אלי ישירות אל האימייל שלי, לספר יותר על עצמך ולהיות בקשר, ואשמח לעזור לך בכל מה שאוכל. בברכת הצלחה רבה, הרב יצחק גרינבלט zahig1 gmail.com
שאלה: תותים בשנתנו - שנת התשע"א: שמעתי שאין לאכול תותים בשנתנו, הלא היא שנת התשע"א. שמעתי שהאיסור הוא כיוון שישנן יותר מדי תולעים מתותים בשנה הזו, ולכן אסור לאכול תותים בשנה הזו. כנראה שמרוב תולעים, אי אפשר לנקות את התות מהן. האם האיסור נכון? האם ישנם עוד פרות וירקות שאסורים מאותה סיבה או מסיבות דומות? לרב שליט"א.
תשובה: וברכת ד' אמנם יש חרקים בתותים, אבל אפשר לשטוף היטב פעמיים את התות, דהיינו פעם במים בסבון ולאחר מכן שוב במים וסבון, לאחר מכן לשפשף עם ספוג, ובכך בד"כ אין חרקים. כל זה לאחר חיתוך החלק העליון ליד הפטוטרת. כל עלים ירוקים יש בהם בעיה של חרקים. שבת הרב יהודה הלוי עמיחי מכון התורה והארץ כפר דרום אשקלון
שאלה: דיבור בלשון הקודש לפי הרב ורבנו זצ"ל: ישנם המון סיפורים על מרן הרב זצ"ל, הרב קוק, שנמנע מאוד מלדבר בלשון שהיא איננה לשון הקודש, השפה העברית. הרב הקפיד מאוד לדבר אך ורק בעברית. מאידך, שמעתי על המון הנהגות של מורנו ורבנו הרב צבי יהודה זצ"ל. אחת מההנהגות הקדושות של רבנו היתה לא להגיד את המילה "עגבניה", כיוון שהיא מזכירה שם של חטא מסויים. רבנו היה נוהג להגיד "טומטה" במקום "עגבניה", שזו עגבניה ביידיש. איך זה מסתדר עם כך שאביו של רבנו, הרב, נהג לגבר אך ורק בעברית? מקרב לב.
תשובה: מו"ר הרב צבי יהודה זצ"ל דיבר בלשון הקודש כמובן. אכן תמיד חינך לדבר בלשון נקיה. ולכן לא היה מרוצה שבחרו לקרוא לפרי הזה בשם עגבניה. השם הזה הוא לא מהמקורות הוא חדש. ואין ההתבטאות הזו על שם הפרי הזה קשורה כלל ליחס לשפת הקודש. אדרבא דוקא בגלל היחס לשפת הקודש העברית רצה שכל סידור השמות החדשים יהיו בלשון המתאימה לשפת הקודש.
שאלה: העיסה ממנה מפרישים חלה: הרב, האם צריך להפריש חלה רק מעיסה שעתידים לעשות בה חלה או שמא גם מעיסה של דברי מאפה אחרים כמו עוגיות? וכן מהו הדין לעיסה שיטגנו, וכן מהו הדין לעיסה שיבשלו? שאלה נוספת: האם הפרשת חלה היא רק מעיסה של קמח חיטה או גם משאר מזונות?
תשובה: א. מכל עיסה שנאפית בתנור ויש בה שיעור יש להפריש בין אם לחלה או לעוגות. ב. עיסה מטוגנת או מבושלת נתונה במחלוקת ואם רוצים להחמיר אין לברך אלא להפריש בלי ברכה. ג. הפרשת חלה צריך מכל חמשת מיני הדגן מחיטה, שעורה, שיפון, כסמת ושבולת שועל.
שאלה: אופן אכילת תאנים: הרב, ידוע כי תאנים הן בעיתיות בכל הנושא של תולעים, האם יש צורה בה לכתחילה אפשר לאכול תאנים או שמא יש להמנע לגמרי, וכן האם בריבת תאנים החששות נפתרים?
תשובה: מי שלא יודע לבדוק ראוי שלא יאכל, אבל ריבת תאנים מותר לאכול, כמובן, אם יש כשרות של רבנות מוכרת.
שאלה: תרופות כשרות לפסח העשויות בפס יצור של חמץ: לכבוד הרה"ג שליט"א ראיתי במאגר שאלה ותשובה זו של הרב: שאלה: האם ניתן לקחת בפסח חומצה פולית של חברת הדס? בשיחה עם נציג החברה נאמר לי כי אין להם קו יצור מיוחד לפסח אולם אין בתרופה חשש לחמץ או קטניות. יש לציין כי לתרופה יש הכשר מהדרין לשאר ימות השנה
תשובה: יש גם לחם כשר למהדרין כל השנה אך הוא חמץ בפסח. אומנם אין בחומצה הפולית חמץ ממש אך אם במפעל משתמשים באותו פס יצור גם לחמץ החומצה אינה כשרה לפסח. לא נראה לי שמדובר בפיקוח נפש, אך צריך להתייעץ עם רופא האם ייגרם נזק חמור אם שבוע אחד לא תקחי את התרופה. שאלתי: בהנחה שהתרופה אינה ראויה למאכל כלב, הלא איסור אכילת חמץ כזה הוא רק משום  אחשביה  באכילתו, וכאן אין שייכת סברת  אחשביה  שהרי מדובר בשאריות אקראיות של חמץ, אם בכלל. ב מראש תשובה: אם אכן התרופה אינה ראויה לאכילת כלב מותר לבולעה.
שאלה: שימוש ביצים בפסח: האם מותר להשתמש בביצים מתקופה זו בפסח?
תשובה: מותר להשתמש.
שאלה: להעביר מזוזה לבית חדש: ברצוני לדעת עם אפשר להעביר מזוזה מהבית הקודם לבית חדש. יש לנו מזוזות בבית ואנחנו כרגע עוברים דירה. רציתי לדעת אם אפשר להעביר את אותם המזוזות לבית החדש? יש לציין שהמזוזות לא פגומות וחדשות.
תשובה: בהלכה כתוב שיש להשאיר את המזוזות בבית שהייתם בו אלא אם נכנסים לגור שם גויים או שעושים שיפוץ ובמילא מורידים את המזוזות. אמנם, יש שכתבו שאם מעבירים את המזוזות מיד לבית החדש, אין בכך בעיה. הטוב ביותר היה להשאיר את המזוזות בבית הקודם ושהדייר החדש או בעל הבית ישלם עליהם. לחילופין, לשים שם מזוזות כשרות ופחות מהודרות ולקחת את שלכם. אם אין אפשרות כזאת והמזוזות שלכם יקרות, אפשר לסמוך על הדעות המקילות ולשים את המזוזות שאתם מורידים מהבית הישן בדירה החדשה (אבל לא לשמור אותן במגירה).
שאלה: מצה בהכשר ספרדי : האם יש כל בעיה לאשכנזי לאכול מצה קשה רגילה או מצה שמורה בהשגחת רב ספרדי? האם יכול להיות הבדלים בכלל בין מצה ספרדי או מצה אשכנזי? מראש ופסח כשר ושמח
תשובה: לא העדה קובעת אלא יראת השמים. עם זאת, המצות הרכות אינה מסורת מקובלת אצל יוצאי אשכנז ולכן מי שאין לו מסורת בכך לא יאכלן.
שאלה: מכירת חמץ בדירה עם שותפה חילונית: אני שוכרת דירה עם שותפה חילונית אשר משאירה חמץ בדירה מאחר והיא סטודנטית ותישאר בדירה-במהלך הפסח על מנת ללמוד. אני כנראה לא אהיה בדירה ולכן שאלתי היא, כיצד אוכל למכור את החמץ שברשותי, האם מספיק לרכז את כל מה שהוא חמץ ורכוש שלי מובהק בארון ואותו למכור? בהנחה שאני לא נכנסת לדירה כל הפסח. מה הדין אם ארצה לשהות בדירה בפסח, האם אוכל רק ללון בה?
תשובה: א. חמץ גמור לא מוכרים אלא מחסלים. ב. חשש חמץ, תארזי במקום סגור שיד אדם לא תגיע אליו בפסח ותמכרי. ג. מכיון שהמטבח לא יוכשר, עצתי לך להימנע מלהגיע לדירה בפסח. ד. אם בכל זאת תיאלצי להגיע לדירה בפסח, אל תיכנסי למטבח אלא תשתי רק מים מהברז בכלים חד פעמיים בחדרך.
שאלה: קיטל מפשתן ובגדי פשתן: קראתי שיש מעלה לבגדי פשתן הפועלים במידת הגבורה נגד הדינים והלובש אותם מונע מהס"א להיכנס. רציתי לשאול: 1. מה המקור? 2. האם יש מנהג כזה ללבוש דווקא בגדי פשתן? 3. האם יש מנהג לקיטל העשוי מפשתן דווקא? 4. האם לדעת הרמ"א או פוסקים אחרים ציצית או בגד העשוי צמר ועליו בגד פשתן אסורים מבחינת "צמר ופישתים יחדיו"?
תשובה: 1. זה אומנם כתוב (נמצא בקונטרס היחיאלי). 2. היה מנהג שבמשפחות שילדים ל"ע היו נפטרים בגיל צעיר לבית עולמם, היו מלבישים את הילד בבגד פשתן, שהוא בגד שדוחה את הדינים. זו הסיבה שבגללה נוהגים להשתמש בתכריכים מפשתן. 4. בפועל אנו נזהרים כיום מבגדי פשתן, כדי שלא להכשל באיסור שעטנז. שעטנז הוא לאו דווקא בלבישת בגד הארוג מצמר ופשת, אלא גם שלבישת בגד שאינו יכול להוציא אותו, לדוגמא חולצת פשתן שעליה בגד צמר, שאי אפשר להוציא את החולצה. במקרה כזה נחשב שנוצר חיבור ביניהם ועובר על שעטנז, אמנם לא מדאורייתא. אמנם בדרך כלל לא מצויים חוטי פשתן בבגדים, בשל יוקרם. אבל בחולצות יוקרתיות יש לפעמים, ובמעילים ובגדי יוקרה יש לפעמים שימוש בבטנות פשתן. אפשר לבדוק זאת במכון הבודק שעטנז. לכן, למרות שזה יכול לעזור מבחינה רוחנית, יש להזהר ולא להשתמש בפשתן.
שאלה: ירושת קרקעות בימינו: בימינו, במקום בו אב המשפחה שומר תורה ומצוות ושאר בני ביתו אינם שומרים תורה ומצוות. האם האב מחוייב לתת לבכור פי שניים בירושה, ובפרט שמדובר גם בקרקעות?
תשובה: השו"ע (חו"מ רפ"ב) פסק כך: "כל הנותן נכסיו לאחרים והניח היורשים אף על פי שאין היורשים נוהגים בו כשורה, אין רוח חכמים נוחה הימנו. ומידת חסידות שלא להעיד בצוואה שמעבירין בה הירושה מהיורש אפילו מבן שאינו נוהג כשורה לאחיו חכם ונוהג כשורה". רואים מדברי השו"ע הדרכה לאבא שלא יעשה חשבונות ויאמר בן זה ראוי ובן זה אינו ראוי, והטעם מופיע בגמרא במסכת כתובות (נג.) שאיננו יודעים איזה זרע יצא מן הבן הזה. כלומר, יתכן שהבן באמת אינו ראוי אך הנכד יהיה צדיק וראוי, ואולי אף הבן עצמו יעשה תשובה, והאבא צריך להתפלל על בניו שיזכו לעשות תשובה. לכן, על האב לא לשנות מהדרכת התורה, ולא להפקיע את הנחלה מבניו. הרב ניר אביב תוספת למעיינים: הפוסקים דנו בג' אפשרויות מתי בכל זאת מותר לאב לתת את הרכוש לא ליורשיו: א. אם אין לו בנים אלא רק אחים או יורשים אחרים, ורוצה לתת בצוואה את רוב כספו לקרן גמ"ח והנותר יהיה ליורשיו. עיין חת"ס (חו"מ קנא) שנוטה לאסור, ומביא לבסוף תשב"ץ שכתב שדעת העיטור להקל בזה. ב. אם אינו נותן לאחרים כמתנה מוחלטת אלא במתנה גוף מהיום ופירות לאחר מיתה. חת"ס שם. ג. אם מניח לבניו קצת ירושה. לדעת החת"ס הנ"ל יש כאן משום העברת נחלה, אך לדעת הפת"ש אין איסור באופן הזה.
שאלה: פסח - זמני סוף החג: כבוד הרב רציתי לוודא באשר ל 2 עניינים: 1) מתי מותר לאכול חמץ שוב? בערב ה 25.4 (שביעי של פסח) או בערב ה 26.4 (איסרו חג)? 2) האם הזמנים (הדלקת נרות, ביעור חמץ וכו ) שמקובלים בישראל- תקפים גם לחוץ-לארץ? למשל- צרפת.
תשובה: 1. רק באיסרו חג מותר לאכול חמץ. כלומר, בכ"ב בניסן (26.4). מותר כבר בלילה לאחר צאת החג. שביעי של פסח הוא כמו כל הפסח, אסור בחמץ לגמרי. 2. לכל מקום יש את הזמן שלו. ליחצי כאן על מנת לעבור ללוח השנה שבאתר, שבו תוכלי למצוא את זמני היום בארץ ובחו"ל לפי ערים.
שאלה: צניעות והפרדת מיטות: הרב, לאשתי חשוב שילדינו יוכלו להגיע לחדר השינה שלנו במהלך הלילה באם ירצו. האם ראוי שיראו את מיטותינו מופרדות בעת הרחקה? הגדולים בני 9. אם לא, כיצד לנהוג?
תשובה: תתייעצו עם פסיכולוג אם רצוי בכלל לאפשר לילדים להיכנס לחדר הורים בלילה.
שאלה: מציאת בגדים ברחוב בתל אביב: מצאתי ברחוב בת"א ערמה של בגדים חדשים הנראה כי שייכים לחנויות שונות. קיבלתי את הרושם כי יתכן ונגנבו מחנויות (אין לי דרך ברורה לדעת אם אכן כך ומאיזה חנויות). האם מותר לי לקחת ולעשות בהם שימוש?
תשובה: אם הסבירות היא שהבעלים התיאשו, מותר.
שאלה: תולעים במצבים שונים: רציתי לשאול כמה שאלות בענייני כשרות: א. סיגר עם טעם מתקתק צריך כשרות? ב. עלי גפן ממולאים באורז בכשרות רגילה (של ויליפוד) אפשר לאכול? שמעתי שיש נגיעות גדולה בעלי גפן וקשה לי להאמין שהם בודקים עלה עלה מול האור. ג. האם כל כשרות מהדרין בד"ץ כוללת גם את עניין התולעים- כלומר שהירקות הם חסלט, או למשל בעלי גפן שנעשתה בדיקה רצינית? ד. לגבי חליטת עלים בבית- אם אני מכין חליטה מעלים שקטפתי והתה נראה צלול ולא צץ בו שום דבר- יש בעיה? למה צריך להשרות את העלים בסבון וכו? ה. האם אפשר לאכול תבלינים של עלים מיובשים- לא טחונים אלא פתיתי עלים כמו כוסברה ופטרוזיליה וכד? (עם כשרות כמובן) ו. אני מעונין לקנות ירקות ירוקי עלים לשימוש עצמי, כיצד ניתן לבדוק? (יש לי את הזמן.) האם אפשר לוותר על שטיפה בסבון (זה לא בריא) ולהסתפק בהתבוננות בכל עלה מול האור? ז. כנ"ל האם יש דרך לאכול כרובית בבדיקה מול האור? האם אחרי בישול ממושך התולעים יוצאים? ראיתי שרב כתב שאחרי בישול אין בעיה אשמח לתשובה מפורטת וסליחה על האריכות.
תשובה: וברכת ד  א. כל אוכל מעובד צריך הכשר. יתכנו חמרים בעיתיים, יתכנו בישולים אסורים וכדו. ב. בעלי גפן אמנם יש גזרת ארם צובה שלא לאכול, מכיוון שבמקומם הייתה נגיעות גדולה של העלים. היום המציאות השתנתה ויש מקומות שאין בהם נגיעות בעלי הגפן, יש מקומות שיש. על כן בד"כ החברות שמקבלות כשרות מהודרת לוקחים את העלים ממקומות שאין בהם נגיעות, עושים רק בדיקה מדגמית ומאשרים לאכילה. כאשר השאלה היא על חברה ספציפית צריך להתקשר לנותן הכשרות האם בדק את העלים. ג. באופן עקרוני כן, אבל זה לא מוחלט, צריך לדעת שלא כל ירק ללא חרקים הוא חסלט. "חסלט" זו חברה שידועה בבדיקות המיוחדות ובהדורי הכשרות שלה, ועל כן רבים קוראים למוצרים חסלט, אבל יש להזהר מחברות מטעות. ד. חליטה בבית, כדאי להניח בתוך שקית כמו של תה. יש אפשרות לקנות רשתות של 100 מ"ש (צפיפות), ולהניח בתוכם את העלי ולשתות את החליטה. אם אמנם אין שום דבר בתה אפשר לשתות, אבל קשה מאד לראות זאת. ה. בתבלינים מיובשים טריים בד"כ אין חרקים, אלא א"כ הושהה בארונות או מחסנים. ו. באופן עקרוני אפשר לוותר, אבל אז זה מאד קשה בבדיקה, כיוון שהחרקים קטנים מאד ומסתתרים, אפילו לאחר שטיפה קשה למצוא ולהוריד אותם. בכל אופן זו שאלה של זמן. ז. בכרובית וברוקולי לא עוזרת הסתכלות, צריך לדעת לבדוק אותם. החרקים מסתתרים בקצה העלה ומוסתרים היטב. גם בישול לא מועיל בהם, אלו שהתירו בעבר ובישל היינו במיעוט המצוי אבל כרובית וברוקולי זה כמעט ודאי נגוע, ועל כן אין מועיל כאן בישול, ובייחוד שמציאותית יודעים שהבישול לא מפרק את החרק. הרב יהודה הלוי עמיחי מכון התורה והארץ
שאלה: ישיבה מעורבת בהצגה: לכבוד הרב. האם מותר ללכת להצגה, שבה הישיבה מעורבת? האם יש הבדל בין הצגה קומית, לאחרת? האם זה משנה אם האיש הולך יחד עם אשתו? יש להעיר, שגם ההצגות המיועדות לציבור הדתי נערכות בישיבה מעורבת.
תשובה: הגדרת המושג ישיבה מעורבת היא הגדרה גמישה. השאלה היא יותר מה האווירה, אם האווירה היא אווירת הפקרות או אווירה של ישוב דעת. אם האווירה רצינית, אז גם אם אין מחיצה ויושבים משפחות משפחות וכדומה אפשר להתיר. אבל אם יושבים בנים ליד בנות באווירת הסתכלות ויש מימד מסויים של גירוי יצרים, אע"פ שההצגה עצמה מצד תוכנה היא חיובית, השהות שם מוגדרת "מושב לצים". זהו מצב המביא את האדם להתפרקות רוחנית. צריך לדעת שגם הצגות דתיות יכולות להכלל בגדר מושב לצים. יש גם הצגות של אנשים דתיים שהתוכן הוא לעג וקלס על תורת ישראל ותוכן פורק עול. צריך לדעת לבחון היטב גם את תוכן ההצגה, ולא די בכך שהמציגים הם אנשים דתיים, וגם לבחון את האווירה באולם אם היא אווירה של רצינות או של הפקרות.
שאלה: בר מצוה : בעזרת השם, בני אלעד מגיע לגיל מצוות בי"ג תשרי התשע"ב, יום לפני ערב סוכות. 1. מתי עליו לעלות לתורה בבית הכנסת, ובאיזה פרשה? 2. ברצוננו לעלות לכותל להנחת תפילין. ראשונה מתי באפשרותינו מבחינת ההלכה? ב מראש
תשובה: 1. המנהג הוא שילד בר מצוה עולה בעליה הראשונה לתורה לאחר תאריך בר המצוה שלו. לכן, עליו לעלות בחג ראשון לתורה. את המסיבה לא חייבים לעשות דווקא בשבת זו וניתן לדחות אותה לאחר חג הסוכות. 2. מהתורה הוא חייב בהנחת תפילין בי"ג בתשרי. יש נוהגים להתחיל להניח תפילין חודש לפני הבר מצווה ויש אף לפני זה. בהנחת התפילין הילד עוד לא בר מצוה ולכן אינו יכול לעלות לתורה. את הנחת התפילין תעשו ליד הכותל.
שאלה: החזקת תינוק בשבעה: האם אבל יכול להחזיק תינוק בשבעה?
תשובה: לא. רק אם התינוק זקוק לטיפול.